KCKyî bale ante çalakîya hemsereka KCDyî Leyla Guvene û vat: “Ma heme şarê xo ra wazenê ke serra 2019î de tecrîdî bişiknê, faşîzmî birijnê û seba azadîya Kurdistanî rolê xo kay bikerê.”
Hemserekîya Konseya Rayberdişî ya KCKyî eşkerayîya xo ya nûştekîye de nê vatî: “Grevê vêşanîye yê parlamentera HDPyî ya Colemêrgî Leyla Guvene ke seba wedartişê tecrîdê dabi destpêkerdene zîndanan de û her ca de vila beno û hetê şarê ma ra ci rê wayîr vejîyeno. Xoverdayîşo ke bi ruhê 14ê Temmuze zîndanan de yeno dayene do peynîardişê îqtîdarê AKP-MHPyî de rolê xo yê tarîxîyî kay bikero.”
Eşkerayîye de nê ameyî vatene:
“Ma sere de Leyla Guvene, heme xoverdayoxanê zîndanan û şarê ma yê Ewropa zî seba nê çalakîyanê înan silam kenê, nika ra rolê înan ê tarîxîyî yê şiktişê nê tecrîdî pîroz kenê.
Nê hêrişê qirkerdişî eslê xo de 5ê Nîsane de bi tecrîdê hemverê Rayber Apoyî dest pêkerdî. Na yewe ra xoverdayoxê ‘ma tecrîdî bişiknê û faşîzmî birijnê hetê karakter û amacê demî ra wayîrê nizdbîyayîşêkê xeylî biîsabetî yê. Înan bi nê tewirê xo sey xoverdayoxanê 14ê Temmuze prosesêkê xoverdayîşî yo tarîxî dayo destpêkerdene. Tersê faşîzmê AKP-MHP na rastî ramojnena.
‘DO MUMKUN NÊBO KE Ê HEMVERÊ NÊ XOVERDAYÎŞÊ PÎLÎ DE VINDERÊ’
Faşîzmê AKP-MHPyî se keno wa bikero nêeşkeno vernîya nê ruhê 14ê Temmuze bigîro. Bi nê xoverdayîşî do îradeyê xoverdayîşî û karakterê mucadeleyî yê şarê Kurdî bireso merheleyêka newî. Nê xoverdayîşê ‘ma tecrîdî bişiknê, faşîzmî birijnê’ yê gerîla, şarê ma û dormeyanê demokratîkan merheleyêka newî qezenc kerda. Serra 2019 de do şarê ma yê Vakur, Rojawan, Rojakewten û Başûrî û yê her hetê dinya bi nê ruhî mucadele bido, faşîzmê AKP-MHPyî birijno.
Hêrişê ewroyênî yê faşîstî ma ser o ferz kenê ke ma bibê wayîrê terzêkê mucadeleyî yê xoverdayîşî ke pê bieşkî faşîzm bin fînê. No zî bi mucadeleyê azadîye ke serkêşîya PKKyî de yeno dayene eşkeno bêro bicaardene. Xoverdayoxê ‘ma tecrîdî bişiknê, faşîzmî birijnê’ wayîrê terz û ruhê xoverdayîşê 14ê Temmuze, ‘şima nêeşkenê Rojê ma tarî bikerê’ û ruhê xoverdayîşê xoverdayoxanê xoserîye yê. Na yewe ra zî no ruh û terzo ke gerîla tim pratîk de ramojneno eke her wareyê mucadeleyî de bêro bicaardene do serfirazî bêro destfînayene, tecrîd bişikyo û faşîzm birijyo.
Ma heme tepişteyanê zîndanî, şarê xo yê Ewropa, Kurdistan û her cayê Kurdistanî yê ke tewrê nê xoverdayîşî bîyê reyna silam kenê; heme şar û dostanê xo ra wazenê ke serra 2019î bikerê serra mucadeleyî, tecrîdî bişiknê, faşîzmî birijnê û rolê xo yê azadkerdişê Kurdistanî kay bikerê.”
